Nienaber kies span om All Blacks te probeer temFrans Steyn is op die plaasvervangersbank teen die Kiwi’s ingesluit. Foto: Charly Triballeau/AFP. Ná twee agtereenvolgende nederlae soek ’n mens eintlik na ’n maklike teenstander om weer op die wenpad te kom. Dit is egter te betwyfel of die All Blacks die antwoord op daardie soektog is. Die Springbokke speel Saterdag in hul 100ste toets teen Nieu-Seeland in Townsville en selfs al is die Suid-Afrikaners die verdedigende wêreldkampioenspan, is die All Blacks ongetwyfeld die gunsteling om die wedstryd te wen. Veral nadat die Bokke se verdedigingswiele lekker teen Australië afgeval het. Springbok-hoofafrigter Jacques Nienaber het ’n paar veranderinge aan die span aangebring wat so sleg teen die Wallabies verloor het. Kwagga Smith vervang vir Franco Mostert op flank, terwyl Lood de Jager in Marvin Orie se plek is. Kwagga Smith begin op flank teen Nieu-Seeland. Foto: Gianluigi Guercia/AFP. Franco Mostert is op die plaasvervangersbank, terwyl Elton Jantjies en Frans Steyn ook as impakspelers op die veld sal verskyn. “Dit is altyd ’n reusetaak om teen die All Blacks te speel. Hul spelers baljaar wanneer hul omgekeerde balbesit bewerkstellig en hulle weet hoe om geleenthede in punte om te skakel,” het Nienaber gesê. Volgens die beleërde afrigter kan Elton Jantjies en Steyn se ervaring van onskatbare waarde wees; hulle weet wat dit verg om die Kiwi’s te klop, terwyl hulle vaardigheidsgewys ook vir iets anders in die Bokspan sorg. “Elton en Frans lyk baie goed op die oefenveld, hulle is al vir jare deel van ons opset en weet hoe om in drukwedstryde te presteer.” Hoewel Springbok-ondersteuners dikwels mor dat Smith te klein is om veel van ’n verskil as ’n losvoorspeler te maak, het hy destyds goed teen Nieu-Seeland in Wellington vertoon. Die voormalige Blitsbok-speler het toe 15 suksesvolle duikslae uitgevoer, twee verdedigers in sy agt lopies geklop en twee keer vir omgekeerde besit gesorg. Die wedstryd begin Saterdag om 09:05 en sal regstreeks op SuperSport uitgesaai word. Springbokke: Willie le Roux (heelagter), S’bu Nkosi (regtervleuel), Lukhanyo Am (buitsenter), Damian de Allende (binnesenter), Makazole Mapimpi (linkervleuel), Handré Pollard (losskakel), Faf de Klerk (skrumskakel), Duane Vermeulen (agtsteman), Kwagga Smith (flank), Siya Kolisi (kaptein en flank), Lood de Jager (slot), Eben Etzebeth (slot), Frans Malherbe (stut), Bongi Mbonambi (haker) en Trevor Nyakane (stut). Plaasvervangers: Malcolm Marx, Steven Kitshoff, Vincent Koch, Franco Mostert, Marco van Staden, Herschel Jantjies, Elton Jantjies en Frans Steyn. A massive Test is in store against the @AllBlacks in Queensland????#RugbyChampionship #NZLvRSA #StrongerTogether #StrongerForever pic.twitter.com/zVWAtvSgvs — Springboks (@Springboks) September 21, 2021